Regulamentul privind serviciile de roaming este direct aplicabil în toate statele membre ale UE și în țările SEE . Acesta încredințează ANR-urilor sarcina de a monitoriza, a supraveghea și a asigura punerea în aplicare, în statele membre, a normelor în materie de roaming. Pentru a asigura o abordare coerentă a tuturor ANR-urilor, Organismul autorităților europene de reglementare în domeniul comunicațiilor electronice (OAREC) a publicat, în martie 2017, documentul „Orientări privind serviciile de roaming cu amănuntul” , iar în iunie 2017 a publicat documentul „Orientări privind serviciile de roaming cu ridicata” , elaborate în strânsă colaborare cu Comisia și după consultarea părților interesate. Deși nu au un caracter obligatoriu, orientările OAREC sprijină autoritățile naționale de reglementare în ceea ce privește monitorizarea, supravegherea și punerea în aplicare a noilor norme în materie de roaming. Orientările OAREC servesc, de asemenea, ca orientări detaliate pentru operatorii mobili cu privire la modul de punere în aplicare, în diferitele lor oferte, a noilor norme în materie de roaming.

La nivelul comerțului cu ridicata, plafoanele tarifelor de roaming au fost reduse substanțial în 2017 de Regulamentul privind serviciile de roaming , în special în ceea ce privește datele, în cazul cărora se prevede că plafoanele tarifare vor scădea în continuare în fiecare an până în 2022, pentru a se asigura faptul că operatorii de pe piață pot beneficia de tarife cu ridicata care permit furnizarea de servicii de roaming clienților lor fără a percepe taxe suplimentare în plus față de prețul de pe piața internă. Plafoanele tarifelor cu ridicata pentru serviciile de roaming asigură, de asemenea, recuperarea integrală a costurilor cu ridicata de către operatorul care furnizează serviciul de roaming cu ridicata.

În circumstanțe excepționale și specifice, pentru a evita o creștere a prețurilor pe piața internă, operatorul poate obține de la autoritatea națională de reglementare (ANR) din țara sa o așa-numită derogare în vederea menținerii sustenabilității. În acest scop, operatorul trebuie să demonstreze ANR că furnizarea serviciilor de roaming fără aplicarea unei suprataxe nu ar asigura sustenabilitatea actualului său model de tarifare național. În acest caz, autoritatea națională de reglementare poate autoriza operatorul să aplice, timp de un an, o mică suprataxă de roaming. Pentru a obține prelungirea unei astfel de autorizații, operatorul trebuie să își reînnoiască cererea anual.

Politica utilizării rezonabile constă în prevenirea utilizării abuzive sau anormale a serviciilor de roaming la prețuri naționale. Aceasta vizează, în special, asigurarea faptului că serviciile de roaming la prețuri naționale sunt utilizate de către consumatorii care călătoresc periodic în UE/SEE. În acest scop, operatorul le poate solicita clienților săi de dovada reședinței în țara UE/SEE în care aceștia achiziționează cartela SIM pe care urmează să o utilizeze la prețuri naționale, atunci când călătoresc în străinătate, sau dovada legăturii permanente cu țara respectivă. De asemene, operatorul poate să verifice dacă această cartelă este utilizată într-o măsură mai mare în țara sa decât în străinătate. Dacă, într-o perioadă de cel puțin patru luni, clientul a petrecut mai mult timp în alte state membre ale UE decât în țara de domiciliu și a consumat, în aceste țări, un volum de servicii mobile mai mare decât cel consumat acasă, operatorul mobil poate contacta consumatorul pentru a verifica acest lucru. După o perioadă de alertă de 14 zile de la data la care a contactat clientul, operatorul poate aplica, pentru serviciile de roaming, suprataxe reduse legate de plafoanele tarifelor de roaming cu ridicata, în cazul în care clientul consumă, în continuare, servicii mobile în străinătate. În plus, pentru a permite dezvoltarea continuă a celor mai bune oferte de date pe piețele interne (de exemplu, date nelimitate), un operator poate aplica o garanție în ceea ce privește volumul datelor de roaming consumate la prețurile de pe piața internă. Dacă clientul depășește acest volum, operatorul poate aplica o suprataxă redusă care nu depășește plafonul tarifelor de roaming cu ridicata.

Începând cu 15 iunie 2017, operatorilor mobili li s-a interzis perceperea oricăror tarife în plus față de prețul de pe piața internă pentru furnizarea de servicii de roaming (servicii de voce, SMS și date) către clienții lor care călătoresc periodic în UE/SEE. Pentru a preveni utilizarea abuzivă sau anormală a serviciilor de roaming, cum ar fi roamingul permanent, la prețuri de pe piața internă care ar putea avea efecte negative asupra piețelor naționale, operatorii mobili pot aplica o politică a utilizării rezonabile.

În conformitate cu articolul 19 alineatul (3) din Regulamentul privind roamingul, Comisia are obligația de a prezenta colegiuitorilor, până la 15 decembrie 2018, „un raport intermediar care sintetizează efectele eliminării suprataxelor pentru serviciile de roaming cu amănuntul” . Acesta este scopul prezentului raport.

În octombrie 2015, Parlamentul European și Consiliul au adoptat Regulamentul (UE) 2015/2120 , prin care s-a impus eliminarea tarifelor de roaming cu amănuntul în Uniune începând cu 15 iunie 2017, sub rezerva aplicării unei politici a utilizării rezonabile și a unei derogări în vederea menținerii sustenabilității. Noile reglementări în materie de roaming au fost denumite „roaming la prețurile de pe piața națională” (Roam-Like-At-Home - RLAH).

Ca urmare a acestor activități de pregătire, s-a observat respectarea, la un nivel general, de către operatorii mobili a noilor norme în materie de roaming. În cazul în care într-un stat membru a fost detectată o încălcare potențială a normelor, autoritatea națională de reglementare a rezolvat rapid problema cu operatorul în cauză, adesea înainte de inițierea unei proceduri oficiale sau în cursul unei astfel de proceduri. În câteva cazuri , a fost necesar să se impună amenzi. În conformitate cu Regulamentul privind serviciile de roaming, ANR-urilor din toate statele membre trebuie să li se confere competențe de sancționare adecvate, în caz de nerespectare a normelor în materie de roaming. În situațiile în care, după 15 iunie 2017, au apărut noi întrebări privind punerea în aplicare în legătură cu noi tipuri de oferte care nu au fost abordate în mod specific în orientările OAREC, ANR-urile și-au coordonat abordarea, în colaborare cu Comisia, prin intermediul Grupului de lucru la nivel de experți în materie de roaming internațional, înființat în cadrul OAREC .

Autoritățile naționale de reglementare au acordat derogări în vederea menținerii sustenabilității operatorilor susceptibili de a obține o derogare ca urmare a situației lor specifice, mai precis unor MVNO din anumite state membre și unor MNO din câteva dintre statele membre în care tarifele pentru date sunt foarte scăzute și există dezechilibre mari în materie de roaming și/sau venituri mici per utilizator (Estonia, Lituania, Polonia și Finlanda). În pofida derogării, un număr mare de MNO și MVNO oferă, în continuare, importante volume de servicii de roaming fără a impune suprataxe abonaților lor, astfel încât să rămână competitivi pe piața lor internă. Atunci când operatorii aplică suprataxa autorizată pentru serviciile de roaming, aceasta este redusă drastic (cu mai mult de 90 % pentru date), comparativ cu perioada de dinainte de 15 iunie 2017, astfel încât clienții în cauză beneficiază de avantaje importante datorită noilor norme, chiar și în astfel de cazuri (a se vedea secțiunea4). În toate cazurile, suprataxele autorizate de ANR și aplicate de operator se situează sub plafonul tarifelor cu ridicata pentru servicii de roaming, adesea chiar cu mult sub acest plafon, în conformitate cu regula care prevede că orice suprataxă ar trebui aplicată numai în măsura în care acest lucru este necesar pentru recuperarea costurilor de furnizare a serviciilor de roaming cu amănuntul reglementate care ar putea, în caz contrar, duce la o creștere a prețurilor pe piața internă.

4Efectele RLAH asupra utilizatorilor finali

Cu toate că, din 2007 încoace, regulamentele succesive privind serviciile de roaming au adus consumatorilor beneficii concrete în ceea ce privește reducerea prețurilor pentru serviciile de voce, SMS și comunicații de date în roaming, un număr mare de europeni au continuat să evite să utilizeze sau au continuat să utilizeze într-o măsură limitată serviciile mobile de voce și de date atunci când călătoreau în afara statului membru de domiciliu, pentru a evita plata unor tarife pentru serviciile mobile de roaming. În 2014, mai mult de jumătate dintre europeni și-au dezactivat opțiunea de utilizare de date în roaming atunci când au călătorit în UE și doar unul din zece europeni a efectuat sau a primit la fel de multe apeluri ca în țara sa . Normele RLAH au permis, în cele din urmă, schimbarea radicală a acestei situații și valorificarea cererii latente de servicii mobile a persoanelor care călătoresc în UE.

Cifrele din secțiunile 4.1, 4.2 și 4.3 de mai jos sunt preluate din cele mai recente rapoarte de analiză comparativă ale OAREC privind roamingul internațional .

RLAH a declanșat o creștere masivă și rapidă a consumului de roaming

Consumatorii europeni au început să profite imediat și în număr mare de eliminarea, la 15 iunie 2017, a tarifelor de roaming în UE/SEE. Încă din vara anului 2017, volumul serviciilor de date mobile în roaming, în UE/SEE, a crescut de 5,35 ori (+ 435 %) în comparație cu vara anului 2016, iar volumul apelurilor telefonice în roaming a crescut de 2,45 ori (+ 145 %). În următoarele două trimestre (T4 2017 și T1 2018), volumul serviciilor de date utilizate în roaming a fost, în continuare, aproape de 5 ori mai mare decât cel înregistrat cu un an înainte ( Graficul 1 ). În aceste două trimestre, volumul total al apelurilor telefonice în roaming a fost, în continuare, aproape de două ori mai ridicat decât cel înregistrat înainte de intrarea în vigoare a RLAH. În conformitate cu concluziile celui de al 21-lea raport de analiză comparativă al OAREC privind roamingul internațional, aceste cifre arată în mod clar că normele RLAH au contribuit în mod semnificativ, în UEE/SEE, la stimularea cererii de servicii de roaming și la dezvoltarea pieței internaționale de roaming.

Sursă: pe baza celui de al 21-lea raport de analiză comparativă al OAREC privind roamingul internațional, octombrie 2017 - martie 2018.

În prezent, persoanele care călătoresc folosesc, în medie, aproape de 4 ori mai multe date în roaming decât înainte de intrarea în vigoare a RLAH (a se vedea Graficul 2 ) . De asemenea, acestea efectuează, în medie, aproximativ de 1,7 ori mai multe apeluri în roaming decât înainte de punerea în aplicare a RLAH .

Sursă: pe baza celui de al 21-lea raport de analiză comparativă al OAREC privind roamingul internațional, octombrie 2017 - martie 2018.

Toate statele membre au înregistrat o creștere considerabilă, începând din iunie 2017, a consumului de servicii de roaming al abonaților. Creșteri deosebit de ridicate, în UE/SEE, ale consumului de voce în roaming al clienților au fost observate de către operatori din Polonia, România, Bulgaria, Croația și Spania, (în acest caz consumul crescând de peste 3 ori), iar în ceea ce privește consumul de date, de către operatori din Bulgaria, Croația, Republica Cehă, Polonia, Spania și Letonia (creșteri de aproximativ 10 ori și mai mari) .

În cele trei state membre în care tuturor MNO li s-au acordat derogări în vederea menținerii sustenabilității începând cu 15 iunie 2017 (Finlanda, Lituania și Estonia , a se vedea secțiunea 3), utilizatorii și-au sporit în mod semnificativ consumul de servicii mobile în UE/SEE, în proporții similare cu cele din multe alte state membre. Acest lucru se explică prin faptul că operatorii cărora li s-au acordat derogări au furnizat totuși, într-o anumită măsură, servicii de roaming fără suprataxe (secțiunea 4.2) și, atunci când s-au aplicat, suprataxele de roaming autorizate de ANR au fost cu mult mai mici decât suprataxele în vigoare înainte de 15 iunie 2017. Prin urmare, clienții acestor operatori au beneficiat în mod substanțial de noile norme în materie de roaming și au reacționat în consecință, sporindu-și cererea.

RLAH este disponibil pe scară largă în UE/SEE

Încă din vara anului 2017, practic aproape toți europenii au putut să beneficieze de un abonament de telefonie mobilă care le oferea servicii RLAH: 1,8 % dintre abonații din UE/SEE au făcut obiectul unei suprataxe pentru serviciile de roaming ca urmare a unei derogări acordate de autoritatea națională de reglementare, iar în cazul a 1,6 % dintre abonați, această suprataxă s-a aplicat deoarece aceștia nu își aveau reședința în țara operatorului sau nu aveau legături permanente cu aceasta. Toți ceilalți abonați au beneficiat de RLAH sau au ales în mod intenționat un tarif de roaming alternativ pentru a-și acoperi nevoile specifice în materie de roaming în țările din afara UE.

Prin urmare, în T1 2018, peste 90 % din traficul de voce și de date în roaming al abonaților din UE/SEE care au călătorit în UE/SEE s-a datorat intrării în vigoare a RLAH . Chiar și în Finlanda, Lituania și Estonia, unde toți MNO au avut dreptul de a deroga de la RLAH începând cu 15 iunie 2017, aceștia au furnizat, de fapt, volume mari de servicii de roaming fără suprataxe (în mai mică măsură în Lituania). Prin urmare, cea mai mare parte a traficului în roaming utilizate de abonații finlandezi și estonieni beneficiază de pe urma intrării în vigoare a RLAH .

În general, ofertele de servicii mobile exclusiv naționale sunt limitate și sunt propuse, în principal, pe segmentul serviciilor preplătite al pieței